SK Úradný vestník Európskej únie C 388/6

Záverečná správa úradníka pre vypočutie (1)

UTC/Goodrich

(M.6410)

(2015/C 388/04)

Komisii bolo 20. februára 2012 podľa článku 4 nariadenia Rady (ES) č. 139/2004 (2) (ďalej len „nariadenie o fúziách“) doručené oznámenie o zamýšľanej koncentrácii, ktorou spoločnosť United Technologies Corporation (ďalej len „UTC“) získava v zmysle článku 3 ods. 1 písm. b) nariadenia o fúziách prostredníctvom kúpy akcií kontrolu nad celým podnikom Goodrich Corporation (ďalej len „Goodrich“).

Po preskúmaní oznámenia Komisia dospela k záveru, že operácia patrí do rozsahu pôsobnosti nariadenia o fúziách a vzbudzuje vážne pochybnosti, pokiaľ ide o jej zlučiteľnosť s vnútorným trhom a s Dohodou o Európskom hospodárskom priestore. Dňa 26. marca 2012 preto Komisia začala konanie podľa článku 6 ods. 1 písm. c) nariadenia o fúziách.

Ako sa uvádza v rozhodnutí podľa článku 6 ods. 1 písm. c), vážne pochybnosti sa týkajú týchto produktov: generátorov striedavého napätia pre lietadlá, riadiacich jednotiek motora a palivových dýz. V druhej fáze prieskumu trhu sa potvrdili existujúce vážne pochybnosti a objavili sa nové vertikálne obavy v súvislosti s palivovými dýzami. Na zasadnutiach k súčasnému stavu 18. apríla 2012 a 10. mája 2012 GR pre hospodársku súťaž informovalo zúčastnené strany o predbežných zisteniach v rámci stále prebiehajúceho prieskumu trhu. Zúčastnené strany dostali aj príležitosť vyjadriť sa k obavám z narušenia hospodárskej súťaže, na ktoré poukázalo GR pre hospodársku súťaž, a túto príležitosť využili. Takisto predložili dodatočné dokumenty a dôkazy, aby rozptýlili obavy.

S cieľom zamedziť vydaniu oznámenia námietok zúčastnené strany 29. mája 2012 predložili návrh balíka nápravných opatrení. Keďže sa balík netýkal trhu pre palivové dýzy, GR pre hospodársku súťaž oznámilo zúčastneným stranám, že predchádzajúce obavy týkajúce sa tohto trhu neboli odstránené a že sa objavili ďalšie vertikálne obavy týkajúce sa spolupráce podniku Goodrich s ďalším výrobcom motorov v oblasti palivových dýz.

V nadväznosti na to podnik UTC navrhol záväzky, ktoré oznámenú koncentráciu pozmenili do takej miery, že by značne nenarušila účinnú hospodársku súťaž na celosvetových trhoch pre výrobu striedavého napätia pre lietadlá, riadiace jednotky motora v prípade malých motorov a palivové dýzy. Na základe tohto návrhu záväzkov dospeli útvary Komisie k záveru, že navrhovanou transakciou sa značne nenaruší účinná hospodárska súťaž na vnútornom trhu, a preto je zlučiteľná s nariadením o fúziách a Dohodou o EHP. Preto podniku UTC nebolo zaslané oznámenie námietok.

V návrhu rozhodnutia sa uvádza schválenie navrhnutej koncentrácie za určitých podmienok a za dodržiavania povinností vyplývajúcich z návrhu záväzkov podniku UTC.

Zo strany účastníkov transakcie mi neboli doručené nijaké žiadosti procedurálnej povahy. Návrh rozhodnutia neobsahuje nijaké námietky, ku ktorým by zúčastnené strany nemali príležitosť vyjadriť svoje názory.

Z tohto dôvodu som dospel k záveru, že adresáti návrhu rozhodnutia mohli účinne uplatniť svoje procesné práva a že ich právo na vypočutie bolo dodržané.

V Bruseli 12. júla 2012 Michael ALBERS

(1) V súlade s článkami 16 a 17 rozhodnutia predsedu Európskej komisie 2011/695/EÚ z 13. októbra 2011 o funkcii a pôsobnosti vyšetrovateľa v niektorých konaniach vo veci hospodárskej súťaže (Ú. v. EÚ L 275, 20.10.2011, s. 29).

(2) Nariadenie Rady (ES) č. 139/2004 z 20. januára 2004 o kontrole koncentrácií medzi podnikmi (Ú. v. EÚ L 24, 29.1.2004, s. 1). S účinnosťou od 1. decembra 2009 sa na základe Zmluvy o fungovaní Európskej únie („ZFEÚ“) zaviedli určité zmeny, ako je nahradenie pojmu „Spoločenstvo“ pojmom „Únia“ a pojmu „spoločný trh“ pojmom „vnútorný trh“. V tejto správe sa bude používať terminológia zo ZFEÚ.